3 vroue van Upington uit kloue van sindikaat gered | Netwerk24
Deur Anena Burger 30 Mei 2021 17:06
Die Valke het Saterdag drie vroue van Upington uit die kloue van 'n mensehandelsindikaat gered.
'n Man (29) is in hegtenis geneem en sal Maandag op aanklagte van mensehandel in die landdroshof in Upington verskyn.
Nomthandazo Mnisi, Valke-woordvoerder, het Sondag bevestig die man is Saterdag ná 'n ondersoek in Sandton, Johannesburg, in hegtenis geneem. Die polisie het ook op selfone en 'n onbekende kontantbedrag beslag gelê.
Die vroue, wat tussen 19 en 24 jaar oud is, is na bewering van Upington na Sandton gelok en vir prostitusie misbruik.
Mnisi sê die vroue is gered nadat die polisie klagtes ontvang het oor 'n woonstel in Sandton wat as 'n bordeel gebruik word.
Emmanuel Uzoaga (33) is vroeër op dieselfde aanklagte in hegtenis geneem, en sal saam met die 24-jarige verdagte in die hof verskyn.
Stanley Peterson, leier van die Khoisan-revolusieparty, het Sondag 'n beroep op inwoners van Upington gedoen om na die hof op te ruk.
"Ons waarsku al lank oor mensehandel deur sindikate en hier het dit nou gebeur. Ons wil die Valke bedank en die slagoffers ondersteun," het Peterson Sondag gesê.
Peterson is ook 'n kampvegter teen dwelm- en mensehandel en sê Upington is een van die grootste dwelmsentrums in die land.